text: হেলিকপ্টারে করে সুন্দরগঞ্জ পৌঁছেছে লিটনের মরদেহ
  ১:৪৪ অপরাহ্ন | সোমবার, জানুয়ারী ২, ২০১৭ Breaking News, জাতীয়
  গাইবান্ধা প্রতিনিধি – নিজ বাড়িতে দুর্বৃত্তদের গুলিতে নিহত গাইবান্ধা-১ (সুন্দরগঞ্জ) আসনের সংসদ সদস্য মঞ্জুরুল ইসলাম লিটনের মরদেহ ঢাকা থেকে সুন্দরগঞ্জে পৌঁছেছে।
  সোমবার দুপুর সোয়া ১টার দিকে বাংলাদেশ বিমানের একটি হেলিকপ্টারে করে মরদেহটি নিয়ে সুন্দরগঞ্জে পৌঁছান ডেপুটি স্পিকার অ্যাডভোকেট ফজলে রাব্বি মিয়া।
  সোমবার সকালে এমপি লিটনের বাড়ি সুন্দরগঞ্জ উপজেলার সর্বানন্দ ইউনিয়নের সাহাবাজ (মাস্টারপাড়া) গ্রামের বাড়িতে শোকের মাতম দেখা যায়। প্রচণ্ড শীত ও ঘন কুয়াশা উপক্ষো করে এমপির বাড়িতে আত্মীয়-স্বজনসহ আশপাশ ও দূর-দুরান্তের লোকজন ছুটে আসে। এখন শুধু লাশের অপেক্ষায় রয়েছেন।
  এর আগে ঢাকা সকাল ১০টার পর জাতীয় সংসদ ভবনের দক্ষিণ প্লাজায় এমপি লিটনের জানাজা অনুষ্ঠিত হয়। জানাজা শেষে প্রধানমন্ত্রী শেখ হাসিনা নিহতের প্রতি শেষ ফুলেল শ্রদ্ধা জানান।
  আগের দিন, রবিবার, নিহত সংসদ সদস্য মঞ্জুরুল ইসলাম লিটনের বোন তাহমিদা কাকলী বাদী হয়ে অজ্ঞাতনামা চার থেকে পাঁচজনকে আসামী করে সুন্দরগঞ্জ থানায় এজাহার দায়ের করেছেন।
  শনিবার (৩১ ডিসেম্বর) সন্ধ্যা পৌনে ৬টার দিকে সুন্দরগঞ্জ উপজেলার বামনডাঙ্গা ইউনিয়নের সাহাবাজ গ্রামে নিজ বাড়িতে গুলিবিদ্ধ হন এমপি লিটন। সন্ধ্যা সাড়ে ৭টার দিকে রংপুর মেডিক্যাল কলেজ হাসপাতালে চিকিৎসাধীন অবস্থায় তিনি মারা যান।